<p style="text-align: justify;">KUALA LUMPUR - AirAsia menganjurkan kempen #noweveryonecanfly melalui Twitter bersempena operasi syarikat penerbangan itu di Lapangan Terbang Antarabangsa Kuala Lumpur 2 (KLIA2) bermula semalam.</p>
<p style="text-align: justify;">AirAsia dalam satu kenyataan media memberitahu, kempen itu dianjurkan oleh Ketua Pegawai Eksekutif AirAsia Berhad, Aireen Omar (pegangan Twitter: @aireenomar) dan Ketua Pegawai Eksekutif AirAsia X, Azran Osman-Rani (@azranosmanrani).</p>
<p style="text-align: justify;">"Kempen ini meminta orang ramai untuk mencalonkan rakan-rakan atau ahli keluarga yang tidak pernah menaiki penerbangan dan memberikan sebab terbaik kenapa mereka berhak untuk terbang bersama AirAsia dan AirAsia X dari KLIA2.</p>
<p style="text-align: justify;">"Sebanyak 300 tweet pencalonan telah diterima dan sejumlah lapan tweet terbaik telah dipilih sebagai pemenang," kata kenyataan itu hari ini.</p>
<p style="text-align: justify;">Menurut kenyataan itu, para pemenang menerima penerbangan pergi-balik untuk dua orang ke destinasi AirAsia atau AirAsia X dengan surcaj bahan api dan cukai lapangan terbang berbayar termasuk peruntukan bagasi 20 kilogram.</p>
<p style="text-align: justify;">Jelas kenyataan itu, salah seorang pemenang menggunakan Twitter ‘Zarul22’ menghantarkan Tweet berikut bagi mencalonkan bapa suadaranya yang merupakan seorang orang kurang upaya (OKU):</p>
<p style="text-align: justify;">"Seseorang yang rapat kepada saya. Dia hanya boleh duduk
sepanjang hayatnya. Ini peluang untuk beliau untuk menikmati perspektif hidup yang berbeza". - mynewshub.my</p>