KEMAMAN - Skuad hoki Terengganu bakal mendapat sentuhan bekas jurulatih kebangsaan Sarjit Singh dalam menghadapi kejohanan Liga Hoki Malaysia (LHM) Oktober ini.

Presiden Persatuan Hoki Negeri Trengganu (PHNT) Datuk Wan Ahmad Nizam Wan Abdul Hamid berkata dengan pengalaman Sarjit, Terengganu mampu mengungguli LHM.

Beliau berkata selain itu Terengganu bakal diperkuat dengan kehadiran enam pemain import daripada Jerman yang akan bermain di bahagian pertahanan dan tengah.

"Saya sudah arah supaya jurulatih (Sarjit) buat surat tawaran kepada pemain dariada Jerman secepat boleh kerana kita mahu mereka berada di sini sebelum September," katanya.

Beliau berkata PHNT telah mengikat kontrak lebih 10 pemain tempatan termasuk Faizal Sa'ari dan Fitri Sa'ari yang sebelum ini dikhabarkan dilamar kelab dari Belanda.

Musim lepas, Terengganu menduduki tangga kelima LHM walaupun tidak menggunakan khidmat pemain import. - BERNAMA