KUALA LUMPUR - Aliran trafik di beberapa lokasi di Lebuhraya Utara-Selatan (Plus) arah utara sehingga 1 tengah hari tadi dilapor bergerak perlahan, termasuk di Slim River ke Sungkai dan Tapah ke Gopeng.

Jurucakap Pusat Kawalan Trafik Plus Expressway berkata pergerakan trafik juga perlahan dari hentian Rehat dan Rawat (R&amp;R) Seremban ke arah Seremban.

"Berlaku kemalangan kecil melibatkan empat kereta di Km265.2 arah Nilai ke Seremban. Namun tiada sebarang kemalangan jiwa dilaporkan," katanya ketika dihubungi Bernama.

Menurutnya, trafik dijangka meningkat di sebelah petang berikutan orang ramai mengambil kesempatan pulang ke kampung halaman di saat akhir untuk menyambut Hari Raya Aidilfitri.

Sementara itu, jurucakap Lembaga Lebuhraya Malaysia (LLM) berkata aliran trafik di lebuh raya utama lain perlahan namun terkawal.

Orang ramai boleh mendapatkan maklumat trafik terkini menerusi talian bebas tol Plusline di 1800-88-0000 dan laman Twitter di www.twitter.com/plustrafik atau talian LLM di 1800-88-7752 serta laman Twitter di www.twitter.com/llminfotrafik. - BERNAMA