KUALA LUMPUR - Gimnas pelapis kebangsaan Izzah Amzan mengambil peluang meraih empat pingat emas dan satu perak dengan ketiadaan gimnas negara Olivia Tai Qing Tong pada Kejohanan Gimrama Sportexcel Sirkit Pertama 2014.

Olivia, yang sedang menjalani latihan pusat di Kazakhstan bagi persediaan ke Sukan Olimpik Remaja di Nanjing, China pada Ogos ini, telah memberi langkah positif kepada Izzah untuk menunjukkan bakatnya.

Izzah meraih pingat emas bagi disiplin gelung, bola dan riben serta  kategori individu keseluruhan dengan skor 56.00 mata dan pingat perak pula melalui disiplin belantan.

"Saya memang berlatih lebih sikit berbanding sebelum ini selepas tahu yang Olivia tidak akan sertai kejohanan ini. Memang saya rebut peluang yang ada dengan sebaiknya.

"Bagaimanapun, saya tidak  menjangka akan raih empat pingat emas kerana masih ada gimnas lain yang bagus dan berpotensi raih pingat emas seperti Shak Yuki dan Chong Lok Yi dari Selangor," kata Izzah kepada Bernama di Gimnasium 1 Majlis Sukan Negara (MSN), di sini hari ini.

Beliau yang mula menyertai sukan gimrama sejak berusia lima tahun meluahkan rasa gembira apabila berjaya meraih empat pingat emas, sekali gus sejak penyertaan pertamanya pada kejohanan tersebut pada 2011.

Izzah, 14, yang diserap ke skuad pelapis kebangsaan sejak tahun lepas, menetapkan azam untuk melayakkan diri ke Sukan Olimpik 2020 di Tokyo, Jepun.

"Disebabkan tahun depan saya merupakan gimnas pelapis junior tunggal, jurulatih, Yulia Ivanova dari Russia akan perbaharui dan menggilap rutin baharu untuk saya," katanya.

Untuk rekod,  Izzah, yang mewakili Wilayah Persekutuan pada temasya Sukam Malaysia (Sukma) ke-17 di Perlis baru-baru ini, berjaya meraih satu pingat emas dalam acara berpasukan (disiplin gelung, bola, belantan dan riben) serta satu pingat perak bagi disiplin bola. - BERNAMA