Johor Bahru - Kerajaan memperuntukkan geran sejumlah RM427.21 juta kepada syarikat yang terbabit dalam sektor hiliran minyak sawit.

Menteri Perusahaan Perladangan dan Komoditi, Datuk Seri Amar Douglas Uggah Embas berkata, hingga kini, sektor berkenaan mencatat pelaburan komited sejumlah RM2.27 bilion.

Beliau berkata, geran bagi tempoh 2011 hingga akhir tahun ini itu disediakan kerajaan bagi membolehkan syarikat terbabit menjayakan dua Projek Permulaan (EPP) membabitkan sektor hiliran minyak sawit di negara ini.

Menurutnya, dua sektor hiliran minyak sawit berkenaan adalah berkaitan pembangunan derivatif oleo di bawah EPP 6 manakala makanan dan kesihatan di bawah EPP 8.

"Setakat ini sebanyak 10 syarikat terbabit dalam sektor hiliran minyak sawit di seluruh negara.

"Hingga kini, kerajaan sudah menyerahkan 42 peratus daripada keseluruhan geran," katanya. - <strong>myMetro Online</strong>