<p style="text-align: justify;">ROMPIN – Kegiatan sebuah pusat judi Internet haram yang berselindung di sebalik sebuah rumah sarang burung walit di Kampung Bahagia, di sini, terbongkar selepas diserbu dalam Ops Dadu, awal pagi semalam.</p>
<p style="text-align: justify;">Ketua Polis Daerah Rompin, Deputi Superitendan Johari Jahaya, berkata, serbuan kira-kira jam 2 pagi itu dilakukan sepasukan polis dari Bahagian Siasatan Jenayah Ibu pejabat Polis Daerah (IPD) Rompin, hasil risikan dan maklumat orang awam.</p>
<p style="text-align: justify;">“Dalam serbuan itu, 15 individu iaitu 14 pemain serta seorang penjaga berusia lingkungan 20 hingga 60 tahun berjaya ditahan.</p>
<p style="text-align: justify;">“Pihak polis juga berjaya merampas 17 set komputer termasuk server dan sejumlah wang bernilai RM711.00,” katanya kepada Sinar Harian.</p>
<p style="text-align: justify;">Menurutnya, serbuan berakhir kira-kira jam 3.30 pagi manakala kesemua yang ditangkap di bawa ke Balai Polis Rompin untuk siasatan lanjut.</p>
<p style="text-align: justify;">"Kes disiasat mengikut Seksyen 4B (a) Akta Rumah Judi Terbuka 1953.</p>
<p style="text-align: justify;">"Siasatan lanjut juga dijalankan untuk mengesan pemilik rumah berkenaan," katanya. - <strong>Sinar Harian Online</strong></p>