KUALA LUMPUR - Kerajaan akan sentiasa mengutamakan kebajikan semua anggota polis dalam usaha menjadikan pasukan Polis Diraja Malaysia (PDRM) sebagai sebuah jabatan bertaraf dunia.

Ketua Setiausaha Kementerian Dalam Negeri Datuk Mohamad Khalid Shariff berkata sejak Laporan Suruhanjaya Diraja Penambahbaikan dan Pengurusan PDRM dilancarkan pada 2004, beberapa perubahan telah dilaksanakan dalam usaha kerajaan meningkatkan kebajikan semua anggota PDRM serta keluarga mereka.

"Sebanyak 74 projek penambahbaikan pengurusan PDRM telah dirancang yang menelan belanja sebanyak RM7.6 bilion," katanya semasa berucap di Majlis Penyerahan Kunci Bangunan Baharu Ibu Pejabat Polis Kontijen Kuala Lumpur (IPKKL), di sini hari ini.

Beliau berkata, projek penambahbaikan itu termasuk mendirikan 9,225 unit kuarters di seluruh negara dan sehingga hari ini, sebanyak 8,999 keluarga mendapat manfaat melalui 69 projek pembangunan yang telah disiapkan.

Penyerahan kunci bangunan baharu IPPKL itu disempurnakan Pengerusi Pembinaan BLT Sdn Bhd Tan Sri Datuk Seri Dr Wan Abdul Aziz Wan Abdullah kepada Ketua Polis Kuala Lumpur Datuk Seri Mohmad Salleh dengan disaksikan Mohamad Khalid serta Pengarah Jabatan Logistik PDRM, Datuk Pahlawan Zulkifli Abdullah.

Bangunan setinggi 13 tingkat dengan keluasan 22,000 meter persegi itu akan menjadi ibu pejabat Polis Kuala Lumpur yang baharu dan mula dibina pada November 2008. - BERNAMA