<p style="text-align: justify;">PETALING JAYA - Pelakon Enot berasa serik untuk berkahwin semula selepas gagal dengan dua perkahwinannya yang terdahulu termasuklah melalui pengalaman ‘menanggung suami’.</p>
<p style="text-align: justify;">Enot atau nama sebenarnya Alliza Abdullah, 34, berkata, biarlah dia bergelar ibu tunggal kepada dua orang anaknya iaitu Andriana Balqis, 13, dan Ariana Qaseh Qistina, 7, daripada menjadi isteri yang terpaksa bekerja untuk suami.</p>
<p style="text-align: justify;">"Saya harap sangat agar tidak berkahwin lagi. Saya lebih rela menjadi ibu tunggal selamanya daripada menanggung suami.</p>
<p style="text-align: justify;">"Apa yang membuatkan saya serik ialah kedua-dua perkahwinan saya yang terdahulu mempunyai masalah yang sama. Sebab itu saya fobia dan serik," katanya kepada mStar Online pada Rabu.</p>
<p style="text-align: justify;">Pelakon yang dikenali menerusi drama Mat Despatch ini pernah berkahwin dengan Zainul Abidin Mat Noor, 42, pada 21 November 2008 dan bercerai pada Mac tahun lalu.</p>
<p style="text-align: justify;">Sebelum itu dia juga pernah bercerai pada tahun 2006 selepas mempunyai dua orang anak iaitu Andriana dan Ariana.</p>
<p style="text-align: justify;">Bagaimanapun, tambah Enot, dia akan menerima takdir sekiranya diberi peluang untuk berkahwin buat kali ketiga.</p>
<p style="text-align: justify;">"Tetapi kalau nak tahu, jika mana-mana lelaki yang cuba dekat dengan saya, cepat-cepat saya akan elak.</p>
<p style="text-align: justify;">"Tak pun… saya cuba melakukan perangai buruk agar ia dapat memberi persepsi negatif mengenai diri saya," ujarnya.</p>
<p style="text-align: justify;">Sementara itu, Enot turut menasihatkan kepada semua golongan wanita supaya berhati-hati dalam memilih suami.</p>
<p style="text-align: justify;">Katanya, setiap wanita perlu memastikan seseorang lelaki itu mempunyai kedudukan kewangan yang kukuh agar kehidupan tidak merana pada kemudian hari.</p>
<p style="text-align: justify;">"Saya nasihatkan, carilah lelaki yang bukan sekadar menyayangi kita tetapi mempunyai kewangan kukuh.</p>
<p style="text-align: justify;">"Tak perlu nak kaya, asalkan mereka rajin dan mampu menanggung kita, cukuplah," ujarnya kepada mStar Online.</p>
<p style="text-align: justify;">Dalam pada itu, Enot mengakui kepada Gua.Com bahawa dia kini sedang menghidap penyakit kanser usus tahap dua.</p>
Pada mulanya dia enggan bercerita mengenai penyakit yang dihidapinya tapi selepas dipujuk oleh pihak media, dia mendedahkan perkara tersebut.

“Saya menghidap kanser usus tahap dua. Sudah hampir setahun saya menghadapi penyakit ini. Saya kini sedang menjalani proses rawatan tanpa kimoterapi. Saya hanya mengamalkan ubat-ubat tradisional kampung dan juga kerap berjumpa doktor,” dedah Enot.

Ketika ditanya bagaimanakah keadaan penyakitnya kini, Enot mendedahkan yang tahap kesihatannya semakin baik.

“Alhamdulillah, walaupun menghidap penyakit ini, keadaan kesihatan saya sekarang semakin baik. Bagi saya, untuk pesakit kanser, apa yang penting adalah semangat. Jika seseorang pesakit itu patah semangat, jadi perjuangan mereka untuk melawan penyakit akan terhenti disitu. Untuk saya sendiri, anak-anak menjadi semangat saya untuk meneruskan kehidupan,” katanya lagi.

<strong>Tiada Tawaran Berlakon</strong>

Dalam pada itu, pelakon yang mula popular menerusi drama ‘Enot’ ini juga mendedahkan yang kini sudah hampir setahun sepi tanpa sebarang tawaran lakonan.

“Sudah hampir setahun juga saya tidak berlakon. Tiada pihak yang mahu menawarkan saya peluang lakonan. Saya hanya dirumah menjalankan perniagaan biskut dan kek secara atas talian. Namun begitu, baru-baru ini saya mendapat tawaran untuk menjayakan satu telefilem bersempena dengan siaran Hari Raya kelak. Telefilem tersebut bakal menggandingkan saya dengan Sherry Alhadad dan bakal disiarkan di TV3 nanti,” ulas Enot.

Enot juga menceritakan yang pada awalnya, dia merasa sedih kerana tidak mendapat sebarang tawaran. Namun begitu, dia percaya pada ketentuan Tuhan dan yakin satu hari nanti pasti akan ada rezeki untuk dirinya.

“Mula-mula dulu, saya sedih dan menangis mengenangkan nasib. Bidang lakonan adalah jiwa saya. Perkara ini terjadi semenjak saya mengenakan hijab. Tapi akhirnya, saya sendiri rasa, tidak mengapalah, rezeki ada di mana-mana. Saya berdoa kepada Allah dan percaya yang rezeki itu adalah milik-Nya, cuma belum masa sahaja untuk saya,” ujar Enot mengakhiri perbualan.