KUALA LUMPUR - Polis memberkas dua individu susulan pembongkaran makmal dadah di sebuah kondominium di Taman Sungai Besi, Cheras di sini Jumaat lepas.

Ketua Polis Daerah Cheras, Asisten Komisioner Mohan Singh Tara Singh berkata, lelaki warga tempatan berusia 38 tahun dan wanita warga asing berusia 27 tahun terbabit ditahan pada hari yang sama di sebuah unit lain di kondominium tersebut.

"Mereka ditahan kerana mempunyai akses terhadap unit 'penthouse' yang dipercayai menjadi makmal memproses dadah jenis syabu dan pil kuda," katanya dalam sidang media, di sini hari ini.

Menurut Mohan Singh kedua-dua suspek ditahan reman sehingga Rabu ini bagi membantu siasatan menurut Seksyen 39B Akta Dadah Berbahaya 1952.

Media melaporkan kegiatan memproses dadah jenis syabu di kediaman mewah itu terbongkar selepas sepasukan bomba dari Balai Bomba dan Penyelamat Bandar Tun Razak digegaskan ke unit tersebut pada 12.15 tengah hari sejurus menerima panggilan kecemasan.

Penggera kebakaran di penthouse itu berbunyi akibat kepulan asap yang terhasil daripada campuran bahan kimia yang dipercayai untuk menghasilkan syabu di dalam rumah berkenaan.

Mengulas kes itu, Mohan Singh berkata hasil pemeriksaan lanjut di unit penthouse berkenaan, polis menemukan dadah jenis syabu seberat 25.270 kilogram dengan nilai pasaran RM2.5 juta dan sebuah beg berisi pil kuda dianggar bernilai RM1 juta.

"Kita mendapati makmal ini telah beroperasi hampir sebulan dan dipercayai dadah berkenaan untuk dijual di pasaran tempatan.

Mohan Singh berkata pihaknya juga turut merampas dua kereta mewah daripada suspek. - BERNAMA