KUALA LUMPUR - Timbalan Presiden FAM yang dalam penggantungan, Tan Sri Annuar Musa menafikan laporan akhbar kononnya wujud pakatan sulit antara beliau dan Presiden Persatuan Bola Sepak Negeri Johor (PBNJ), Tunku Ismail Sultan Ibrahim menjelang pemilihan Persatuan Bola Sepak Malaysia (FAM) 25 Mei ini.

Annuar dalam laman Facebook miliknya berkata, laporan akhbar tersebut tidak betul kerana bukan beliau seorang berjumpa dengan Tunku Mahkota Johor (TMJ) itu di Johor semalam, malah pertemuan itu juga bukan diadakan di lokasi rahsia.

"Lucu baca utusan hari ni kononnya ada pakatan TMJ-Annuar dan kononnya ada pertemuan sulit di hotel JB hari ini (semalam). Ha ha..tak betul tu. Kita semua berjumpa TMJ kerana ramai nak tahu dengan jelas pendirian baginda. Tengahari secara kebetulan dan `casual’ jumpa di `coffee hse lobby’. `No’ rahsia. Malam ini (semalam) TMJ jemput `dinner’ di Istana Bukit Pelangi. Malah tadi kita tengok `JDT Training’ dan `Training Facilities’. Semua terbuka.

“Pakatan dengan saya. Tak mungkin. Saya tak boleh bertanding dan saya tiada undi. Saya cuma suka nak tahu apa tuanku punya pendirian dan komitmen sebenar,” jelasnya.

Annuar turut memaklumkan, TMJ sedang menghubungi semua badan gabungan FAM secara berperingkat dan beliau bersetuju dengan kaedah yang diguna pakai Presiden PBNJ tersebut kerana ia bersifat bersahaja, terang dan terbuka.

Beliau turut memuji Tunku Ismail sebagai seorang yang berfikiran jelas dan mempunyai komitmen cukup tinggi tentang sukan bola sepak dan menyifatkan ia satu perkara yang baharu dalam sukan bola sepak Malaysia.

Sehubungan itu, beliau melahirkan rasa gembira kerana sekurang kurangnya ada seorang presiden dari 20 badan gabungan FAM sanggup menawar diri  mencabar penyandang, Sultan Ahmad Shah dan anakanda baginda, Tengku Abdullah Sultan Ahmad Shah.

"Semoga suara PB negeri dan gabungan di dengari dan rintihan dan masalah kami lebih difahami. Demi bola sepak Malaysia dan sahlah TMJ sanggup memimpin FAM," katanya.

Sebuah akhbar kelmarin melaporkan Gendang Kongres FAM ke-50 semakin rancak dipalu dalam masa kurang dua minggu menjelang pemilihan pada 25 Mei ini apabila salah seorang calon Presiden, Tunku Ismail memberi isyarat kuat akan bertanding.

Akhbar itu yang memetik sumber boleh dipercayai, Tunku Ismail akan mengadakan perjumpaan secara tertutup bersama perwakilan-perwakilan badan gabungan FAM di salah sebuah lokasi yang dirahsiakan di Johor Bahru bagi me­nyampaikan misi dan visinya serta mendapatkan maklum balas daripada mereka yang hadir.

Perjumpaan itu didakwa didukungi oleh Annuar yang memberi sokongan padu kepada TMJ untuk mencabar penyandang, Sultan Ahmad Shah dan anakanda baginda, Tengku Abdullah.