BEIJING - Letupan di kilang alat ganti automatif General Motors di timur China membunuh sekurang-kurangnya 69 orang dan mencederakan lebih 180 yang lain, dengan sebahagian besarnya melecur teruk, lapor media tempatan hari ini.

Ia adalah bencana paling tragik di China sejak kebakaran di sebuah kilang pembekal ayam yang meragut 119 nyawa pada Jun tahun lalu.

Letupan awal pagi semalam berlaku apabila lebih 200 pekerja berada di kilang berkenaan, yang terletak di zon perindustrian di bandar Kunshan, wilayah Jiangsu, kira-kira 1,000 kilometer di tenggara Beijing.

Stesen penyiar, CCTV menunjukkan rakaman kepulan asal hitam tebal menjulang dari kilang, sementara laman web agensi berita itu memaparkan mangsa yang cedera atau terkorban diangkat ke dalam trak dengan tubuh mereka terbakar atau melecur teruk.

Beberapa mangsa yang terselamat duduk di atas platform kayu kargo di jalan raya di luar kilang dan ada di antara mereka dibawa masuk ke dalam van ambulans.

Letupan itu berlaku pada jam 7.37 pagi di bahagian bengkel tayar di kilang berkenaan.

Leboh 120 mangsa yang cedera dikejarkan ke hospital di Kunshan dan bandar berhampiran di Suzhou.

Pakar perubatan dari hospital Shanghai tiba di Kunshan untuk membantu, lapor agensi berita Xinhua. - AP