SHAH ALAM - Kerajaan Selangor mempertahankan keputusan mengenakan caj pemaju perumahan yang dilaksanakan sejak tahun 2010 walaupun ia dilihat menyumbang kepada peningkatan harga rumah di negeri itu pada masa ini.

Pengerusi Jawatankuasa Tetap Kerajaan Tempatan, Kajian dan Penyelidikan Datuk Teng Chang Khim berkata caj sebanyak 20 hingga 30 peratus yang dikenakan itu bertujuan mendapatkan hasil bagi menaik taraf infrastruktur dan kemudahan awam di kawasan pihak berkuasa tempatan (PBT).

"Merujuk kepada caj pemaju perumahan, kadar yang dikenakan ini adalah sebanyak 20 peratus bagi kawasan pentadbiran majlis perbandaran manakala 30 peratus bagi kawasan pentadbiran majlis bandaraya.

Caj ini dikenakan kerana hasilnya kita gunakan untuk proses menaik taraf infrastruktur, kemudahan awam dan lain-lain," katanya dalam persidangan Dun Selangor di sini, hari ini.

Teng berkata demikian semasa menjawab pertanyaan Sulaiman Abdul Razak (BN-Permatang) yang ingin tahu rasional kerajaan negeri mengenakan caj pembangunan untuk setiap projek pembangunan bagi disalurkan kepada PBT.

Pengenaan caj yang sama dilaksanakan di Kuala Lumpur sejak 10 tahun lepas dilihat berjaya dan dijadikan iktibar untuk memastikan punca kewangan bagi kos pembangunan dan infrastruktur di Selangor dapat dikumpulkan, katanya lagi.

Teng bagaimanapun tidak menjelaskan sama ada pengenaan caj itu akan menyebabkan kenaikan harga rumah di negeri ini. - BERNAMA