Tiga anggota exco kerajaan negeri Selangor daripada DAP tidak akan meletak jawatan, sebaliknya akan terus berkhidmat di bawah pentadbiran Menteri Besar Tan Sri Abdul Khalid Ibrahim selagi tidak menerima arahan daripada parti.

Bendahari DAP Selangor Ng Sze Han berkata setakat ini tiada arahan diterima daripada DAP Pusat agar tiga anggota exconya meletak jawatan.

Beliau berkata DAP setakat ini hanya berpendirian untuk memberi sokongan penuh kepada Presiden PKR Datuk Seri Dr Wan Azizah Wan Ismail sebagai menteri besar Selangor yang baharu menggantikan Abdul Khalid.

"Pendirian parti jelas iaitu untuk menggantikan Abdul Khalid dan bukan anggota exco kerajaan negeri atau Anggota Dewan Undangan Negeri (Adun) daripada DAP," katanya ketika dihubungi Bernama di sini, Selasa.

Semalam, Abdul Khalid dilaporkan akan mengadakan pertemuan dengan barisan Exco kerajaan negeri secara individu untuk mengetahui sokongan dan pendirian mereka terhadap kepimpinan beliau selepas mendapat perkenan Sultan Selangor untuk terus kekal sebagai menteri besar.

Menteri besar itu turut menyarankan supaya anggota Exco yang tidak menyokong kepimpinan beliau untuk meletakkan jawatan.

Pengerusi Jawatankuasa Tetap Kerajaan Tempatan, Kajian dan Penyelidikan Datuk Teng Chang Khim berkata sebarang keputusan mengenai perkara itu (peletakan jawatan) bergantung sepenuhnya kepada pucuk pimpinan DAP.

"Selagi tiada arahan daripada DAP Pusat, saya akan terus berkhidmat sebagai exco kerajaan negeri di bawah pentadbiran Abdul Khalid," katanya ketika ditemui pemberita di lobi bangunan Setiausaha Kerajaan Negeri (SUK) di sini, hari ini.

Teng yang juga Naib Pengerusi DAP Selangor turut berkata tiada sebarang pertemuan diadakan bersama Abdul Khalid bagi membincangkan pendirian beliau sama ada mahu terus menyokong kepimpinan menteri besar itu atau sebaliknya.

Beliau berkata sehingga pagi ini, pihaknya tidak menerima sebarang maklumat untuk bertemu dengan Abdul Khalid hari ini, namun hadir ke pejabat untuk bekerja seperti biasa.

"Saya tidak terima sebarang berita tentang pertemuan dengan menteri besar hari ini cuma esok (saya) akan hadir mesyuarat exco seperti biasa. Saya akan tetap bekerja sebagai exco sebab saya telah dipilih oleh negeri," katanya.

Selain Teng, turut kelihatan hadir di Bangunan SUK ialah Pengerusi Jawatankuasa Tetap Pelancongan, Hal Ehwal Pengguna dan Alam Sekitar Elizabeth Wong Keat Ping dan Pengerusi Jawatankuasa Tetap Belia dan Sukan, Infrastruktur dan Kemudahan Awam Dr Ahmad Yunus Hairi.

Sementara itu, Pengerusi Jawatankuasa Tetap Kesihatan, Pekerja Ladang, Kemiskinan dan Kerajaan Prihatin V Ganabatirau dan Pengerusi Jawatankuasa Tetap Pelaburan, Perindustrian, Pembangunan Kampung Baharu dan Pemutihan Kilang Haram Ean Yong Hian Wah berkata mereka berpegang kepada arahan parti dalam isu jawatan menteri besar Selangor.

Kedua-dua mereka ketika dihubungi Bernama bagaimanapun enggan mengulas sama ada mereka akan meletak jawatan, sebaliknya berkata perkara itu akan ditentukan selepas mengadakan pertemuan dengan Abdul Khalid esok.

&nbsp;

-- BERNAMA