KOTA KINABALU - Seorang anggota Pasukan Polis Marin terbunuh manakala seorang lagi hilang dipercayai diculik, apabila pasukan keselamatan itu diserang hendap sekumpulan lelaki bersenjata dalam kejadian di sebuah resort di Pulau Mabul, Semporna malam tadi.

Pengarah Operasi Kawasan Keselamatan Khas Pantai Timur Sabah (Esscom) Datuk Abdul Rashid Harun berkata kumpulan itu yang menggunakan senjata berat membuat serangan hendap terhadap pasukan keselamatan negara pada pukul 11.10 malam.

"Anggota yang terbunuh berpangkat koperal dan yang hilang ialah konstabel. Kita tidak boleh dedahkan identiti mereka untuk menjaga sensitiviti keluarga," katanya kepada Bernama di sini hari ini.

Menurut Abdul Rashid, selepas melakukan serangan itu kumpulan terbabit melarikan diri ke perairan negara jiran.

Beliau juga tidak menolak kemungkinan kumpulan penjenayah menyasarkan pasukan keselamatan negara susulan peningkatan penguatkuasaan di kawasan itu dengan ramai suspek ditangkap.

"Saya ingin mengingatkan kepada semua anggota dari semua agensi keselamatan kita di kawasan Esscom agar lebih berhati-hati dan sentiasa siap sedia menghadapi sebarang kemungkinan," katanya. - BERNAMA