Kota Bharu - Seorang mekanik dijatuhi hukuman penjara 12 tahun dan lapan sebatan di Mahkamah Sesyen di sini terhadap tuduhan merogol seorang remaja perempuan tahun lalu.

Hakim Mohd Yusoff Yunus menjatuhkan hukuman itu selepas tertuduh Rozlan Hamzah, 46, mengaku bersalah terhadap tuduhan.

Mahkamah memerintahkan tertuduh menjalani hukuman berjalan dari tarikh ditangkap pada 17 November 2013.

Mengikut pertuduhan, tertuduh didakwa merogol mangsa berusia 16 tahun dengan mengacukan parang kecil ke arah mangsa di sebuah rumah di ladang kelapa sawit pada jam 12 tengah hari hingga 3 petang, 15 November 2013.

Tertuduh didakwa mengikut Seksyen 376 (2)(b) Kanun Keseksaan yang memperuntukkan penjara maksimum 30 tahun dan sebatan jika sabit kesalahan. - <strong>myMetro Online</strong>