KUALA LUMPUR - Syarikat pengeluar, pengimport dan penjual produk tembakau di Malaysia mendakwa kejadian jenayah rompak van rokok sebenarnya semakin meningkat sejak kebelakangan ini.

British American Tobacco (M) Bhd. (BAT) dan JT International Berhad (JTI) dalam satu kenyataan bersama hari ini mendakwa, jenayah itu menjadi amat serius dan semakin berleluasa.

"Lebih terus penjenayah yang terlibat dalam kes itu menjadi ganas, agresif dan kejam semata-mata mahu melepaskan diri sehingga mengorbankan nyawa anggota polis," kata kenyataan itu hari ini.

Kenyataan itu merujuk kepada kejadian seorang anggota polis maut selepas motosikal yang ditunggangnya dirempuh kereta dinaiki sekumpulan penyamun van rokok dalam satu kejadian mengejar penjenayah di Perak pada 26 Mei lalu.

Sehubungan itu, BAT dan JIT melahirkan rasa simpati dan sedih terhadap anggota keluarga polis berkenaan kerana terkorban diakibatkan oleh rompakan ke atas van rokok.

Justeru, kata kenyataan itu, insiden tersebut menunjukkan langkah yang lebih hebat perlu dilakukan untuk menangani rompakan van rokok.

Media baru-baru ini melaporkan Lans Koperal Mohd. Azuan Abdullah, 25, dari Unit Ronda Bermotosikal (URB) Balai Polis Kuala Kurau meninggal dunia di tempat kejadian setelah mengalami kecederaan parah akibat tercampak daripada motosikal yang ditunggangnya.

Ketua Polis Perak, Datuk Acryl Sani Abdullah Sani dipetik berkata, mangsa yang berasal dari Kulai, Johor dilanggar oleh salah satu daripada dua kereta dinaiki penjenayah terbabit yang melarikan diri setelah merompak sebuah van rokok. - mynewshub.my