<p style="text-align: justify;">KINABATANGAN - Polis menahan seorang pekerja ladang warga Indonesia disyaki merogol anak jirannya berusia lapan tahun di perumahan ladang kelapa sawit di sini semalam.</p>
<p style="text-align: justify;">Ketua Polis Daerah Kinabatangan Supt A. Sahak Rahmat berkata lelaki berusia 35 tahun itu ditahan selepas menerima laporan daripada ibu mangsa berusia 27 tahun.</p>
<p style="text-align: justify;">Katanya wanita berkenaan sebelum itu membawa anak perempuannya menjalani pemeriksaan di klinik ladang itu pada 8.30 pagi dan pemeriksaan mendapati mangsa dirogol.</p>
<p style="text-align: justify;">Mangsa kemudian memberitahu ibunya, kejadian itu berlaku di sebuah pondok belakang perumahan pekerja ladang kelapa sawit itu.</p>
<p style="text-align: justify;">"Mangsa dihantar ke Hospital Kinabatangan untuk pemeriksaan lanjut," katanya ketika dihubungi hari ini. - BERNAMA</p>