<p style="text-align: justify;">Harare - Seorang majistret wanita di daerah Tredgold di Zimbabwe semalam berkata, isteri perlu menjaga suami masing-masing “seperti menjaga telur” bagi mengelakkan mereka mencari keseronokan di luar rumah.</p>
<p style="text-align: justify;">Kata Sibongile Msipa, seseorang wanita juga mungkin perlu menilai diri sendiri jika berdepan dengan masalah rumah tangga.</p>
<p style="text-align: justify;">“Dalam kes ini, kenapa kamu kejam sangat?” katanya.</p>
<p style="text-align: justify;">Sibongile membuat kenyataan itu ketika mendengar aduan seorang wanita berusia 55 tahun, Florence Chipikiri, yang mengheret suaminya selepas lelaki terbabit gagal memberi nafkah kepadanya.</p>
<p style="text-align: justify;">Shadreck Chipikiri, 66, yang berasal dari Entumbane kemudian mengaku salah atas dakwaan itu.</p>
<p style="text-align: justify;">Chipikiri berkata, dia tidak membayar nafkah sepatutnya kepada Florence mulai Februari lalu dan tidak lagi tinggal bersama sejak 2009 apabila isterinya mula berkelakuan ganas, “Florence wanita ganas, gemar mendera, banyak cakap sedangkan saya seorang pendiam.</p>
<p style="text-align: justify;">“Pada satu tahap dia benar-benar menyerang saya, menyebabkan saya memutuskan untuk keluar dari rumah,” katanya.</p>
<p style="text-align: justify;">Sibongile kemudian bertanya kepada Florence mengapa dia memusuhi suaminya.</p>
<p style="text-align: justify;">Kata Sibongile, lelaki perlu dijaga dan dilayan seperti telur.</p>
<p style="text-align: justify;">“Jika kita gagal, mereka akan meninggalkan kita dan mencari wanita lain.</p>
<p style="text-align: justify;">Lihat diri kamu - kenapa kejam sangat?” katanya.</p>
<p style="text-align: justify;"><a href="http://mynewshub.my/wp-content/uploads/Florence-Chipikiri-and-Shadreck-Chipikiri.jpg"><img class="aligncenter size-medium wp-image-270812" src="http://mynewshub.my/wp-content/uploads/Florence-Chipikiri-and-Shadreck-Chipikiri-300x240.jpg" alt="Florence-Chipikiri-and-Shadreck-Chipikiri" width="300" height="240" /></a></p>
<p style="text-align: justify;"><strong>Florence yang menangis ketika suaminya memberi keterangan memberitahu, masalah bermula apabila Chipikiri menafikan nafkah batin untuknya.</strong></p>
<p style="text-align: justify;"><strong>“Mula-mula dia berseluar pendek apabila kami di bilik tidur.</strong></p>
<p style="text-align: justify;"><strong>“Keadaan bertambah buruk tidak lama kemudian kerana dia memakai seluar panjang pula ketika tidur.</strong></p>
<p style="text-align: justify;"><strong>“Sangat jelas dia menafikan hak saya,” katanya.</strong></p>
<p style="text-align: justify;">Tidak cukup dengan itu, beberapa ketika kemudian, kata Florence, suaminya tidur berasingan dengan alasan pulang lewat dari tempat kerja.</p>
<p style="text-align: justify;">“Lama-kelamaan dia langsung tidak pulang,” katanya.</p>
<p style="text-align: justify;">Sibongile akhirnya mengarahkan Chipikiri membayar pampasan kepada isterinya sebelum 30 Jun atau berdepan hukuman penjara 30 hari.</p>