<p style="text-align: justify;">PASIR MAS - Polis Kelantan merampas pelbagai jenis dadah bernilai RM8.8 juta dalam tempoh Januari hingga Mei, kata Timbalan Ketua Polis Kelantan, Datuk Mazlan Lazim.</p>
<p style="text-align: justify;">Beliau berkata, jumlah rampasan itu meningkat berbanding hanya RM800,000 bagi tempoh sama tahun lalu, mencerminkan usaha giat polis Kelantan membanteras kegiatan itu.</p>
<p style="text-align: justify;">"Memandangkan negeri ini berada di sempadan (Malaysia-Thailand) kita dapati ada pembolosan terutamanya dari segi pengedaran dadah dari negara jiran," katanya kepada pemberita selepas melakukan Ops Cantas di sini, malam tadi.</p>
<p style="text-align: justify;">Katanya, dalam tempoh itu sebanyak 200,000 buah kenderaan yang keluar masuk sempadan telah diperiksa.</p>
<p style="text-align: justify;">Beliau berkata dalam Ops Cantas membabitkan 15 pegawai dan 35 anggota itu, sebanyak 300 buah kenderaan diperiksa dan tiga individu ditahan kerana didapati positif dadah hasil ujian air kencing.</p>
<p style="text-align: justify;">"Seorang daripada mereka didapati memiliki 15 biji pil methamphetamine," katanya.</p>
<p style="text-align: justify;">Mazlan berkata operasi tersebut turut diadakan di beberapa daerah seperti Bachok, Kota Baharu dan Tumpat bagi mengekang jenayah curi kenderaan dan memiliki senjata api.</p>
<p style="text-align: justify;">Katanya, sejak Januari hingga Mei ini sebanyak lima pistol tiruan, enam senjata api dan 372 butir peluru dirampas di seluruh negeri dipercayai mempunyai kaitan dengan kes dadah.</p>
<p style="text-align: justify;">Beliau berkata, sebanyak 808 suspek ditahan dalam Ops Cantas bagi tempoh lima bulan pertama tahun ini. - BERNAMA</p>