BRUSSELS - Ketua dasar luar Kesatuan Eropah (EU) semalam berkata tindakan Mesir menjatuhkan hukuman mati ke atas 683 orang adalah bertentangan dengan undang-undang antarabangsa.

EU mendesak supaya pihak berkuasa Kaherah memberikan jaminan kepada defendan terhadap hak perbicaraan adil.

Isnin lalu, sebuah mahkamah Mesir menjatuhkan hukuman mati ke atas ketua Ikhwanul Muslimin dan 683 penyokongnya, dalam usaha membendung pergerakan itu.

Ia mungkin akan mencetuskan tunjuk perasaan dan keganasan politik pada pilihan raya bulan depan.

Defendan terbabit didakwa terbabit dengan jenayah termasuk melakukan keganasan berikutan tindakan tentera menjatuhkan pemimpin yang dipilih rakyat Mohamed Morsi, seorang ahli kanan Inkhwanul pada Julai selepas tunjuk perasaan besar-besaran terhadap pimpinannya.

“Perbicaraan beramai-ramai ini jelas bertentangan dengan undang-undang hak asasi antarabangsa,” kata wakil EU, Catherine Ashton dalam satu kenyataan.

“Pertuduhan yang tepat terhadap setiap defendan masih tidak jelas dengan perbicaraan tidak mempunyai standard asas serta keputusan yang rata-ratanya adalah tidak wajar kerana gagal menepati prinsip hukuman dikenakan terhadap setiap individu,” katanya.

Ashton berkata, EU bimbang mengenai pematuhan Mesir terhadap komitmen hak asasi antarabangsanya serta “tahap serius Mesir beralih ke arah demokrasi.”

“EU menggesa pihak berkuasa Mesir merubah perkara ini kerana ia menjejaskan harapan untuk mengatasi masyarakat yang berbelah-bahagi serta memastikan kemajuan ke arah Mesir yang demokratik, stabil dan maju,” katanya. - REUTERS