KUCHING - Kerajaan sarawak akan melaksanakan pembenihan awan bermula Rabu ini dalam usaha menambah takungan air di semua empangan utama di negeri itu yang menyusut ekoran fenomena El Nino.

Menteri Kemudahan Awam dan Pembangunan Perindustrian negeri, Datuk Amar Awang Tengah Ali Hassan berkata tiga kawasan yang terjejas teruk akibat kemarau panjang tahun ini ialah Simunjan, Igan dan Bintagor yang ditampung menerusi agihan air sejak awal Julai lalu.
Simunjan menghadapi masalah air kerana bekalan air mentah yang semakin kering manakala di Igor dan Bintangor pula berlaku pencemaran air, katanya dalam sidang media selepas mempengerusikan mesyuarat krisis bekalan air di sini, hari ini.

Beliau juga memberi jaminan catuan bekalan air hanya akan dilaksana jika paras air di semua empangan berada pada tahap kritikal.

"Masyarakat tidak perlu bimbang kerana catuan air mungkin tidak berlaku berikutan paras air di semua empangan termasuk Sungai Sarawak Kiri di Batu Kitang di sini, berada pada tahap yang selamat berikutan hujan berturut-turut sejak dua hari lalu," katanya.-BERNAMA