SHAH ALAM - Wakil kelab, FELDA United FC melakar sejarah tersendiri selepas menjadi pasukan kelab kedua selepas Sime Darby FC yang layak ke pentas final Piala FA.

Keputusan agregat 5-5 menentang juara bertahan, Kelantan pada aksi separuh akhir kedua di Stadium Shah Alam, Sabtu malam, memastikan tiket final menjadi milik skuad 'The Settlers' kendalian Irfan Bakti Abu Salim menerusi peraturan gol di tempat lawan.

Kedua-dua pasukan terikat 2-2 selepas pada aksi separuh akhir pertama pada 6 Mei lepas di Stadium Sultan Muhammad Ke-IV, Kota Baharu berkesudahan 3-3.

Untuk rekod, Sime Darby FC menjadi wakil kelab pertama mara dalam final dalam sejarah 24 tahun Piala FA namun kalah 1-0 kepada Kelantan pada aksi final 2012 di Stadium Nasional Bukit Jalil.

FELDA United FC bakal membuat perhitungan dengan Pahang pada aksi final, 7 Jun ini selepas skuad 'Tok Gajah' mencatat kemenangan agregat 2-1 ke atas finalist musim lepas, Johor Darul Ta'zim pada perlawanan separuh akhir kedua di Stadium Darul Makmur, Kuantan, Jumaat. - BERNAMA