MERSING - Jabatan Taman Laut Malaysia (JTLM) akan memasang 45 boya penambat di sekitar perairan Taman Laut Johor tahun ini dalam usaha melindungi terumbu karang.

Ketua Pengarahnya, Dr Sukarno Wagiman, berkata ia sebagai langkah pencegahan untuk memastikan ekosistem di taman laut itu tidak terjejas akibat penggunaan sauh oleh bot nelayan dan pelancongan.

"Pemasangan boya ini untuk memastikan ancaman terhadap terumbu karang dapat dikurangkan apabila sauh bot tidak lagi dilabuhkan di atas batu karang," katanya ketika berucap pada program sambutan Hari Laut Sedunia 2014 dan Hari Biodiversiti Antarabangsa di Pulau Sibu, hari ini.

Katanya, boya-boya yang akan dipasang itu berkualiti tinggi dan mampu digunakan sehingga 15 tahun. JTLM sehingga kini memasang lebih 500 boya di beberapa negeri.

Hari Laut Sedunia disambut pada 8 Jun setiap tahun untuk mendedahkan kepada masyarakat tentang kepentingan laut dan sumbangan laut kepada kehidupan seharian.

Program itu dilaksanakan sejak 2011 di Pulau Tioman, Pulau Perhentian (2012), Pulau Redang (2013) dan tahun ini di Pulau Sibu, Johor.

Sukarno berkata, usaha JLTM itu diharap mampu memberi kesedaran tentang keperluan memelihara khazanah serta produk pelancongan semula jadi yang ada di Malaysia.
Katanya, sambutan Hari Laut Sedunia itu juga memberi peluang kepada masyarakat untuk terbabit secara langsung dalam usaha melindungi alam sekitar.

JTLM adalah antara agensi kerajaan yang bertanggungjawab melindungi biodiversiti marin.

Dalam pada itu, JTLM turut menganjurkan program Restorasi Karang sempena Hari Laut Sedunia dan dijangka lebih 500 anak karang akan disemai di sekitar perairan Taman Laut Johor membabitkan 70 penyelam.

Jabatan itu sudah menyemai lebih 10,000 anak karang di seluruh negara sejak 2011.

Selain program Restorasi Karang, JTLM turut menyelitkan pengisian aktiviti seperti pameran dan kaunter bertemu pelanggan dan pemeriksaan kesihatan secara percuma.

Di Kuala Lumpur, Menteri Sains, Teknologi dan Inovasi Datuk Dr Ewon Ebin berkata, pemusnahan habitat marin akibat tindakan manusia yang tidak dikawal di perairan negara boleh mengancam spesies marin tempatan.

Berucap merasmikan sambutan Hari Laut Sedunia di Pusat Sains Negara, beliau berkata, kementerian menyediakan dana penyelidikan kepada penyelidik dan saintis tempatan dalam bidang sains marin dan oseanografi khusus dalam aspek penjagaan ekosistem laut di Malaysia.

"Hasil kajian ini diharap dapat menyumbang ke arah langkah penyelesaian inovatif dalam memastikan kelangsungan sumber alam sekitar marin," katanya. - BERNAMA