KOTA BHARU - Seramai 302 individu terdiri daripada golongan asnaf di Kelantan hari ini menerima sumbangan zakat daripada Lembaga Tabung Haji (TH) berjumlah RM151,000.

Penyerahan zakat itu disempurnakan Anggota Lembaga Pengarah TH Datuk Othman Mahmood di Kompleks Islam Jubli Perak, Panji, di sini.

"Penerima terdiri daripada ibu tunggal, anak yatim dan fakir miskin menerima RM500 setiap seorang," katanya kepada pemberita selepas majlis sumbangan zakat di bawah Projek Ehsan TH Peringkat Negeri Kelantan itu.

Projek Ehsan merupakan program tanggungjawab sosial tahunan TH yang diadakan pada bulan Ramadan bertujuan meringankan beban kewangan golongan asnaf berkenaan.

Raja Limah Raja Mamat, 56, bersyukur menerima sumbangan itu yang membolehkan dirinya membuat persiapan ala kadar menyambut lebaran ini.

"Boleh juga makcik beli baju baharu untuk tujuh anak makcik dan kalau ada lebih boleh buat untuk belanja dapur," kata ibu tunggal itu. - BERNAMA