PUTRAJAYA - Kaunter hujung minggu Jabatan Pendaftaran Negara (JPN) di empat negeri akan tutup secara berperingkat bagi pelaksanaan kerja-kerja menaik taraf Sistem Pengoperasian (OS).

JPN, dalam satu kenyataan hari ini, menyatakan kerja-kerja menaik taraf OS akan dilaksanakan di JPN Negeri Terengganu pada 23 dan 24 Mei, JPN Negeri Perlis dan JPN Wilayah Persekutuan Labuan masing-masing pada (14 dan 15 Jun) dan JPN Negeri Pulau Pinang (21 dan 22 Jun).

Kaunter cawangan JPN yang terbabit akan kembali beroperasi seperti biasa pada hari berikutnya.

Menurut kenyataan itu, aktiviti menaik taraf OS bertujuan meningkatkan kualiti capaian serta keselamatan ke atas sistem urus niaga utama JPN yang beroperasi hampir 24 jam sehari.

Sepanjang tempoh kerja naik taraf itu, capaian terhadap Sistem Hos JPN akan mengalami gangguan dan semua urus niaga dan transaksi tidak dapat dijalankan.

Orang ramai boleh menghubungi Pejabat Perkhidmatan Pelanggan Ibu Pejabat JPN Putrajaya di talian 03-8880 7077/7071/7067/8203 untuk maklumat lanjut. - BERNAMA