KUALA LUMPUR - DAP bersedia untuk bekerjasama dengan Barisan Nasional (BN) dan UMNO khususnya bagi memastikan tragedi berdarah 13 Mei 1969 tidak berulang di negara ini.

Penasihat DAP, Lim Kit Siang berkata, DAP sanggup menjalinkan kerjasama itu kerana ancaman 13 Mei tidak boleh di toleransi sama sekali pada zaman ini.

“DAP tidak akan membiarkan atau bertolak ansur dengan mana-mana ancaman 13 Mei dan kita bersedia untuk bekerjasama sepenuhnya dengan BN untuk memastikan tidak ada satu lagi 13 Mei di Malaysia,” katanya melalui satu kenyataan media hari ini.

Kit Siang bagaimanapun tetap dengan pendirian membantah kenyataan Timbalan Perdana Menteri, Tan Sri Muhyiddin Yassin berhubung peristiwa 13 Mei baru-baru
ini.

Beliau mendakwa kenyataan itu seolah-olah menunjukkan Melayu dan Islam di negara ini menghadapi masalah dengan penganut agama lain.

Justeru, beliau menyelar Ketua Pemuda UMNO, Khairy Jamaluddin kerana mendakwa beliau yang memutarbelit kenyataan Muhyiddin tersebut.

Muhyiddin sebelum ini mengingatkan peristiwa rusuhan kaum yang pernah tercetus pada 13 Mei 1969 boleh berulang jika perpecahan dalam kalangan rakyat tidak dapat dibendung manakala Perlembagaan negara terus dipersoalkan. - mynewshub.my

&nbsp;

&nbsp;