KUALA LUMPUR - Kerajaan perlu menimbang pelbagai faktor termasuk implikasi kewangan jika ingin memansuhkan kutipan tol di Batu Tiga dan Sungai Rasau di Lebuh Raya Persekutuan, kata Menteri Kerja Raya Datuk Fadillah Yusof.

Beliau menarik perhatian bahawa perjanjian dengan syarikat pemegang konsesi telah ditandatangani dan jika tol dihapuskan, pampasan perlu dipayar kepada pihak berkenaan.

"Jadi kerajaan akan membuat pertimbangan sewajarnya dan rakyat perlu terima keputusan itu secara terbuka," katanya selepas menyampaikan Anugerah Perkhidmatan Cemerlang Tahun 2013 Kementerian Kerja Raya di sini hari ini.

Beliau mengulas rayuan Umno Selangor yang mahu kerajaan persekutuan memansuhkan kutipan tol di dua lokasi itu.

Menurut Fadillah, perjanjian konsesi Lebuh Raya Persekutuan tamat pada 2038.

Fadillah menjelaskan perbincangan dengan beberapa syarikat konsesi mengenai penstrukturan perjanjian konsesi lebuh raya di seluruh negara telah dibuat.

Bagaimanapun, beberapa cadangan yang dikemukakan syarikat terbabit memberi impak kewangan yang besar kepada kerajaan.

"Ada syarikat konsesi yang perlu dibayar pampasan sehingga RM20 bilion dan kita ada 30 konsesi lebuh raya secara keseluruhannya.

"Bagaimanapun, cadangan tersebut sudah dibentangkan kepada kabinet dan akan dikemukakan kepada Majlis Ekonomi Negara bagi mengenal pasti jika ada cadangan yang menguntungkan kedua-dua belah pihak," tambahnya.

Beliau turut mengulas mengenai insiden bumbung kanvas di kolam Pusat Akuatik Perlis di Kompleks Sukan Tuanku Syed Putra yang koyak akibat angin kuat pada Sukan Malaysia (Sukma) ke-17.

Fadillah berkata laporan awal mengenai kejadian itu akan diserahkan kepada kerajaan negeri Perlis, Kementerian Belia dan Sukan (KBS) dan Jabatan Kerja Raya (JKR) Perlis.

"Terdapat tiga faktor kemungkin menyebabkan ia berlaku - reka bentuk, kualiti bahan atau hasil kerja yang kurang baik.

"Bagaimanapun, tindakan seterusnya akan diputuskan KBS kerana ia adalah pelanggan utama projek itu," katanya. - BERNAMA