SYDNEY - Pencarian pesawat MH370 mungkin akan berterusan untuk "tempoh yang lama", kata Perdana Menteri Australia, <a href="http://mynewshub.my/2014/04/11/pm-tony-abbott-kata-lain-jacc-kata-lain-hari-ini/">Tony Abbott</a>, sehari selepas menyatakan keyakinan bahawa isyarat dari kotak hitam pesawat sudah dikesan.

Operasi mencari yang diketuai Australia itu kini sedaya upaya cuba mengesan sebanyak mungkin isyarat bagi menentukan kedudukan terakhir pesawat sebelum menghantar kenderaan bawah laut untuk mencarinya.

<strong>“Kami memang yakin bahawa isyarat yang dikesan adalah dari pesawat MH370,” kata Abbott pada hari terakhir lawatannya ke China.</strong>

<strong>"...namun tiada seorang pun yang patut memandang ringan kesukaran tugas yang menanti kami," katanya pada sidang media yang disiarkan secara langsung oleh saluran televisyen Sky.</strong>

Peringatan itu dibuat sehari selepas Abbott menyatakan beliau "amat yakin" bahawa isyarat yang dikesan adalah dari kotak hitam pesawat itu yang kuasa baterinya kian lemah selepas sebulan pesawat itu hilang.

Empat isyarat yang dikaitkan dengan peranti pemancar pesawat itu dikesan kapal Australia, Ocean Shield dan dua analisis pertama mendapati ia sama dengan kotak hitam pesawat. - AFP