<p style="text-align: justify;">PULAU PINANG - Rancangan jahat membakar Stadium Nasional Bukit Jalil oleh ahli Parti Keadilan Rakyat (PKR) pada 1998 didorong sifat taksub melampau terhadap Datuk Seri Anwar Ibrahim.</p>
<p style="text-align: justify;">Bekas Ketua Wanita PKR negeri, Aminah Abdullah berkata, rancangan itu bukanlah sesuatu yang mengejutkan kerana parti tersebut mempunyai pelbagai strategi lain untuk mencetuskan huru-hara.</p>
<p style="text-align: justify;">"Demi Anwar, penyokongnya sanggup melakukan apa sahaja biarpun tindakan mereka akan menjejaskan ketenteraman awam serta memalukan negara.</p>
<p style="text-align: justify;">"Selain itu, pelbagai perkara lain juga akan dilakukan semata-mata memberi imej buruk kepada pihak berkuasa yang mengambil tindakan terhadap mereka," katanya kepada Utusan Malaysia di sini hari ini.</p>
<p style="text-align: justify;">Aminah mengulas rancangan membakar stadium berkenaan ketika majlis perasmian Sukan Komanwel oleh Ratu Elizabeth pada 1998 berikutan pemecatan Anwar sebagai Timbalan Perdana Menteri ketika itu.</p>
<p style="text-align: justify;">Pendedahan oleh bekas penyokong kuat Anwar, Zulkifli Noordin semalam, antara lain turut menyebut mereka juga merancang mencetuskan huru-hara di tempat lain termasuk di kediaman Perdana Menteri di Seri Perdana, Putrajaya dan Pusat Dagangan Dunia Putra (PWTC), Kuala Lumpur.</p>
<p style="text-align: justify;">Kata Aminah, penyokong PKR terlalu taksub dan menganggap Anwar yang juga Ketua Pembangkang itu sebagai manusia paling 'bersih' sehingga sanggup bertindak di luar batasan.</p>
<p style="text-align: justify;">"Selain itu, jika mengadakan demonstrasi jalanan, kami diarahkan duduk di tengah jalan dan tidak bangun ketika dihampiri atau ditarik oleh anggota polis.</p>
<p style="text-align: justify;">"Semua ini dilakukan bagi menunjukkan kepada masyarakat dan media luar negara kononnya polis bertindak kejam terhadap penyokong Anwar," ujarnya.</p>
<p style="text-align: justify;">Aminah yang meninggalkan PKR pada 2007 berkata, gelaran 'pejuang' yang diberikan kepada mereka ketika itu membuatkan semangat menentang kerajaan dan mencetuskan suasana huru-hara semakin membuak-buak demi Anwar.</p>
<p style="text-align: justify;">Sehubungan itu, beliau meminta penyokong Anwar mengawal emosi dalam berpolitik ketika musim Pilihan Raya Umum Ke-13 dan tidak melakukan tindakan yang boleh menggugat keselamatan rakyat dan negara. -<strong> Utusan Online</strong></p>
<p style="text-align: justify;"></p>