PORT DICKSON - Tiada sungai di Negeri Sembilan yang dikategorikan sebagai tercemar pada tahun lepas, kata Pengerusi Jawatankuasa Bertindak Kemudahan Awam, Alam Sekitar, Koperasi dan Kepenggunaan negeri Datuk Abu Ubaidah Redza.

Beliau berkata, daripada 19 sungai yang dipantau Jabatan Alam Sekitar (JAS) di Negeri Sembilan pada tahun lepas, lapan sungai berada dalam kategori bersih, manakala 11 lagi dalam kategori sederhana tercemar.

Sementara itu, katanya, daripada data pengawasan kualiti air marin 2013 di sepanjang pantai daerah Port Dickson iaitu dari Kuala Lukut hingga Kuala Linggi yang merangkumi 13 stesen pengawasan, didapati indeks kualiti air marin di 10 stesen bertambah baik berbanding data pengawasan tahun 2012.

"Ini hasil daripada usaha kerajaan negeri melalui kerjasama semua agensi dalam mengambil tindakan penguatkuasaan serta melengkapkan infrastruktur pembentungan seperti menyalurkan air kumbahan dan air kotor dapur dari premis di tepi pantai kepada dua loji pembentungan berpusat yang telah pun beroperasi," katanya di sini hari ini.

Beliau ditemui pada majlis pelancaran Rakan Alam Sekitar (RAS) sempena Hari Alam Sekitar Sedunia 2014 oleh Timbalan Menteri Sumber Asli dan Alam Sekitar Datuk Sri Dr James Dawos Mamit.

Abu Ubaidah berkata, kerajaan negeri telah memberi notis kepada semua premis di tepi pantai terutama hotel dan premis peranginan untuk menyalurkan air kotor dapur dan kumbahan ke loji pembentungan berpusat dan tidak dilepaskan ke laut bagi meningkatkan kualiti air marin.

Katanya dalam usaha mempertingkat dan memperkasa strategi pemeliharaan dan pemuliharaan alam sekitar, kerajaan negeri akan mengarus perdana sumber asli dan alam sekitar dalam agenda pembangunan negeri di bawah Rancangan Malaysia Ke-11 (RMK11).

"Tumpuan akan diberikan kepada usaha pengurusan alam sekitar dan asas sumber semula jadi yang tersusun dan menyeluruh," katanya.

Beliau berkata usaha menangani masalah pencemaran perlu didukung bersama oleh semua pihak termasuk anggota masyarakat. - BERNAMA